SKRIFTLIG FORESPØRGSEL P-3404/01

af Carlos Ripoll y Martínez de Bedoya (PPE-DE) til Kommissionen

(5. december 2001)

Om: De officielle sprog i EU-institutionerne

Den 10. juli 2001 offentliggjorde Kommissionen i De Europæiske Fællesskabers Tidende nr. S 130 en indkaldelse af bud med referencenummeret D1/ASS/2001/0053 om bistand og teknisk støtte til opgaver i forbindelse med aktiviteter under miljøprogrammet LIFE finansieret i de femten medlemsstater af Den Europæiske Union og nogle af ansøgerlandene.

I det tekniske bilag til denne udbudsbekendtgørelse, punkt 1.6c, fastsættes udvælgelseskriterierne, og sammensætningen af teamet ganske klart:

Teamlederen og viceteamlederen samt det øvrige personale, som deltager i ansvarsfordelingen i forhold til Kommissionen, skal ud over kendskab til engelsk og/eller fransk have kendskab til mindst et andet sprog. De to nævnte sprog er de officielle sprog ved enhver forbindelse med Kommissionen.

I medfør af traktatens artikel 314 og 290, som fastsætter den sproglige ordning for Fællesskabets institutioner ved artikel 6 i Rådets forordning nr. 1, er der 11 officielle sprog, som Fællesskabets institutioner skal gøre brug af i forbindelse med deres arbejde, kommunikation, kontakter, formidling af deres aktiviteter, afgørelser, dokumenter og retsakter.

Er udtrykket i meddelelsen om udbuddet (engelsk eller fransk som) de officielle sprog i forbindelse med enhver forbindelse med Kommissionen i overensstemmelse med traktatens bestemmelser? Kan Kommissionen oplyse, hvad retsgrundlaget er for denne udbudsbekendtgørelse, som er blevet offentliggjort på denne specifikke måde?

Mener Kommissionen ikke, at den foretager en sproglig forskelsbehandling i udbudsbekendtgørelsen og dermed en konkurrencefordrejning?

Kan Kommissionen oplyse nærmere detaljer og resultaterne for alle, som har reageret på udbudsbekendtgørelse D1/ASS/2001/0053 i overensstemmelse med det udvælgelseskriterium, der er fastsat i det tilhørende tekniske bilag?

Samlet svarafgivet på Kommissionens vegne af Margot Wallströmpå skriftlige forespørgsler P-3404/01, P-3405/01, P-3446/01 og P-3447/01

(26. marts 2002)

I henhold til Life-forordningen (Europa-Parlamentets og Rådets forordning (EF) nr. 1655/2000 af 17. juli 2000 om det finansielle instrument for miljøet(1)) skal 5 % af de disponible bevillinger anvendes til ledsageforanstaltninger, især for at sikre evaluering, overvågning og fremme af de aktioner, der hører under Life.

Med henblik på gennemførelsen af denne bestemmelse i forordningen har Generaldirektoratet for Miljø offentliggjort en indkaldelse af bud med referencenummeret ENV.D1/ASS/2001/0053 om teknisk bistand til opgaver i forbindelse med aktiviteter under Life-programmet (miljødelen).

Det tekniske bilag til denne udbudsbekendtgørelse fastsætter, at det udvalgte team skal dække alle EU-sprog for at gøre det muligt for dem at holde kontakt til støttemodtagerne i alle medlemsstaterne og følge de godkendte projekter på alle EU-sprogene.

For at lette kommunikationen internt i teamet og mellem teamet og Kommissionen benyttes der af praktiske årsager kun to arbejds- og kommunikationssprog (engelsk og fransk). Teamlederen og det personale, som har ansvaret for koordineringen med Kommissionen, skal ud over et aktivt kendskab til engelsk og/eller fransk have et passivt kendskab til et andet sprog. Det drejer sig om fælles arbejdssprog for medlemmerne af Life-programmets projektstyringsenhed og arbejdsdokumenterne fra denne.

Et sådant krav i forbindelse med en specifik kontrakt om teknisk bistand er ikke i modstrid med Fællesskabets sprogordning.

Det skaber heller ikke konkurrenceforvridning. Det drejer sig om at sikre kvaliteten af og sammenhængen i teamets arbejde og derigennem effektiviteten.

Desuden opfyldte tre ud af de fem modtagne bud udvælgelseskriterierne vedrørende sprog.

Resultatet af evalueringen af udvælgelseskriterierne for samtlige bud sendes direkte til det ærede medlem og Parlamentets Generalsekretariat.

(1) EFT L 192 af 28.7.2000.